Čaučík, Marián, poslanec NR SR (2023-11-15):
Vážený pán predseda, predsedajúci, vážení členovia vlády, vážené kolegyne, kolegovia poslanci, práca chvatná, málo platná. Takto sme zhodnotili obsah programového vyhlásenia v klube Kresťanskodemokratického hnutia. Dovoľte moju reakciu na dokument v kontexte diania týchto dní. Podľa čl. 113 Ústavy Slovenskej republiky je vláda povinná do 30 dní po svojom vymenovaní predstúpiť pred Národnú radu Slovenskej republiky, predložiť jej svoj program a požiadať ju o vyslovenie dôvery. Návrh, ktorý táto vláda predniesla, nie je podľa nás dosť kvalitný a má množstvo nedostatkov. Vláda mala ešte viac ako týždeň na to, aby pripravila lepší materiál. Pozvánku na túto schôdzu Národnej rady Slovenskej republiky o programovom vyhlásení sme dostali emailom v pondelok o 16.49 h. Schôdza sa začínala v utorok o trinástej a o programovom vyhlásení rokovali aj výbory už doobeda o deviatej. To znamená, dostali sme ju menej ako 24 hodín pred rokovaním, čo sa prieči rokovaciemu poriadku. Som presvedčený, že taký dôležitý materiál je potrebné dobre pripraviť aj prerokovať. Ako jeden z nových poslancov by som ocenil štábnu kultúru pri fungovaní Národnej rady od samého začiatku a podľa dohodnutých pravidiel. V programovom vyhlásení sa píše, že „sociálny dialóg prakticky neexistuje“ a „vláda Slovenskej republiky obnoví partnerský dialóg na všetkých úrovniach a k oprávneným požiadavkám partnerov bude pristupovať s rešpektom“. V ďalšom bode sa píše, že posilňovanie dôvery verejnosti v spravodlivosť a právny štát je pre vládu dôležitý. Bojím sa, že vláda už vo svojich prvých krokoch ide proti tomuto záväzku obnoviť partnerský dialóg a pristupovať s rešpektom ku svojim partnerom. Dôkazom toho je aj diskusia, ktorú, ktorá sa otvorila cez ministra práce, sociálnych vecí a rodiny o 13. dôchodku a asignácii dvoch percent. Asignácia je systém, ktorý tu funguje 20 rokov, a minister, nový minister ju chce zmeniť za dva týždne jednostranným nesystémovým rozhodnutím. Pokladáme to za veľmi arogantný prístup. Zároveň je to miešanie hrušiek a jabĺk, miešať rodinnú solidaritu so spoločenskou solidaritou a zodpovednosťou nie je dobré. Asignácia sa dnes týka asi 17-tisíc subjektov, ktoré ju môžu prijímať, ktoré môžu prijímať 2 % z dane a okolo 1,5 milióna ľudí, zamestnancov a živnostníkov, ktorí sa takto rozhodujú už roky. Programové vyhlásenie vlády tiež nespomína občiansku spoločnosť. To tiež indikuje, ako vláda bude pristupovať ku konkrétnym problémom. V bode sedem programového vyhlásenia sa píše, že „nová vláda Slovenskej republiky bude venovať pozornosť národnému sebavedomiu, posilňovaniu suverenity, štátnosti a zdravého vlastenectva, úctu k štátnym symbolom, národným a kultúrnym tradíciám“. Ceníme si takýto záväzok, ktorý však vládna koalícia porušila už na začiatku. Myslím tu na konanie podpredsedu Národnej rady Ľuboša Blahu na pôde tejto inštitúcie. Neteší ma, že prvá schôdza po ustanovujúcej schôdzi bola o odvolávaní podpredsedu parlamentu, ale ak chceme zvýšiť politickú kultúru a vrátiť dôveru ľudí v politikov, bolo to treba urobiť. Ďalšia citácia z programového vyhlásenia hovorí: „Predchádzajúcimi troma vládami ignorovaná nelegálna migrácia vedie novú vládu Slovenskej republiky k razantnej reakcii s cieľom chrániť občanov Slovenskej republiky pred negatívnymi dopadmi nelegálnej migrácie na vnútornú bezpečnosť.“ Pýtam sa, čo je tá razantná reakcia, je to manifestácia techniky armády a policajtov na hranici? Nemala byť Slovenská republika už dávno oveľa razantnejšia v rozhodnutiach byť aktívnym partnerom pre rozvojovú pomoc, humanitárnu pomoc a spoluprácu pri riešení konfliktov vo svete, aby sa eliminovali príčiny migrácie, čo je život v chudobe a bez perspektívy v rozvojových krajinách a krajinách s vojnovými konfliktami? V predchádzajúcom programovom vyhlásení vlády z roku 2020 sa píše: „Vláda Slovenskej republiky bude pokračovať v úzkom dialógu s mimovládnym sektorom ako kľúčovým partnerom a presadzovať adresné nastavenie nástrojov rozvojovej spolupráce a humanitárnej pomoci. Bude sa usilovať o zrýchlenie navyšovania finančných zdrojov na bilaterálne aktivity rozvojovej spolupráce v súlade s našimi záväz...“ (Prerušenie vystúpenia predsedajúcim.)